
ABSTRACT
În general, în statele membre UE organizarea şi funcţionarea creşelor publice şi a centrelor de îngrijire pentru copii cu vârste sub 3 ani nu intră sub autoritatea Ministerului Educaţiei şi nu fac parte din sistemul de învăţământ. Aceste structuri sunt organizate la nivel local, prin decizia autorităţilor locale, în funcţie de cererile membrilor comunităţii. Creşele pot fi înfiinţate şi de organizaţii non-profit sau asociaţii ori de angajatori, la locul de muncă al părinţilor, în condiţiile legii. 
Finanţarea este asigurată din bugetul primăriilor locale, din sponsorizări acordate de entităţi non-profit, iar o parte din costuri, calculate în funcţie de venit, este suportată de familii. 
În cele mai multe state, personalul care lucrează în creşe trebuie să aibă o calificare în domeniul îngrijirii copiilor mici, respectiv o diplomă la nivel vocaţional (asistent pediatric, psiholog, medic etc.). Deoarece la nivelul vârstei de 0-3 ani educaţia nu reprezintă o nevoie de a furniza învăţătură sau instruire preşcolară, aşa cum este cazul în grădiniţe, aceasta constă în sprijinirea copiilor în procesul de învăţare timpurie şi în dezvoltarea independenţei psihomotorii.

INTRODUCERE
Studiul elaborat de Comisia Europeană, pe baza rapoartelor Eurydice şi Eurostat din 2014, intitulat Educaţia şi îngrijirea copiilor preşcolari în Europa
, reprezintă un instrument care analizează cele mai importante aspecte pentru obţinerea unor servicii de calitate, prin intermediul cooperării europene, precum accesibilitatealului



























































































, gestionarea, asigurarea calitatăţii, profesionalizarea personalului, conducerea, implicarea părinţilor şi măsurile de asistenţă pentru copiii dezavantajaţi.

Informaţiile au fost colectate din trei surse diferite: sursa primară este reprezentată de Unităţile Naţionale Eurydice, care au furnizat date cu privire la politicile şi practicile din domeniul EICP
. Eurostat şi-a asumat elaborarea şi reprezentarea indicatorilor statistici. Studiile internaţionale referitoare la performanţele elevilor (Programul pentru Evaluarea Internaţională a Elevilor – PISA şi Studiul privind evoluţia competenţelor de citire – PIRLS) sunt folosite pentru a analiza legăturile dintre participarea la sistemul EICP, rezultatele elevilor şi mediul de provenienţă a acestora. Anul de referinţă pentru toate informațiile referitoare la aceste politici este 2012 - 2013.

1. Organizare
Un număr de opt ţări europene, şi anume Danemarca, Germania (din august 2013), Estonia, Malta (din aprilie 2014), Slovenia, Finlanda, Suedia şi Norvegia garantează fiecărui copil, imediat după naştere, un drept legal de a beneficia de serrvicii EICP, adeseori imediat după sfârşitul concediului de creştere a copilului. În majoritatea acestor ţări, dreptul nu este cuantificat într-un anumit număr de ore, ci implică, de obicei, un loc cu program integral. De obicei, părinţii trebuie să contribuie la costurile pentru serviciile respective până la începutul învăţământului obligatoriu. Cu toate acestea, taxele sunt relativ scăzute, fiind oferite reduceri pentru cei cu venituri mici.
Cea mai frecventă formă a structurii EICP – sistemul divizat – împarte serviciile EICP în funcţie de vârsta copiilor. EICP este furnizată în instituţii separate pentru copiii mai mici şi mai mari – de obicei, vârsta de separare fiind de aproximativ 3 ani, dar se poate realiza şi la 2 ani jumătate sau, în anumite ţări, chiar mai târziu, la vârsta de 4 ani. Responsabilitatea pentru gestionarea, reglementarea şi finanţarea EICP este împărţită între diferite autorităţi. Ministerul responsabil pentru sănătate, bunăstare sau familie este, de obicei, responsabil cu furnizarea serviciilor pentru copiii mai mici, în timp ce Ministerul Educației este responsabil pentru furnizarea serviciilor care vizează copiii mai mari. Prin urmare, liniile directoare educaţionale se aplică în mod normal numai serviciilor oferite pentru copiii mai mari.
De asemenea, în mod normal, condiţiile de calificare a personalului, diferă în funcţie de tipul serviciilor oferite. Mai mult decât atât, condiţiile de acces pot varia foarte mult, dreptul legal aplicându-se, de obicei, copiilor mai mari şi nu copiilor mai mici. Sisteme divizate, cu astfel de caracteristici, sunt în vigoare în Belgia (comunităţile germană şi flamandă), Republica Cehă, Italia, Cipru, Luxemburg, Polonia şi Slovacia.
2. Finanţare

Cel mai întâlnit model de finanţare a EICP este reprezentat de o combinaţie între finanţarea centrală şi cea locală. Acest tip de abordare este folosit în 11 sisteme educaţionale pentru finanţarea EICP pentru copii mai mici şi în 21 de sisteme educaţionale pentru sprijinirea structurilor destinate copiilor mai mari. Se realizează adeseori o împărţire a costurilor pentru infrastructură şi a celor operaţionale. De exemplu, în Estonia, autorităţile centrale alocă un sprijin pentru autorităţile locale destinat întreţinerii clădirilor şi dezvoltării mediului de învăţare în instituţiile EICP. Costurile operaţionale (costuri de administrare, remunerarea personalului, taxele sociale şi costurile pentru materialele didactice) sunt acoperite parţial de către autorităţile locale şi parţial prin taxele plătite de către părinţi. 
Uneori, finanţarea este alocată pentru un anumit număr de ore. În Lituania, autorităţile centrale finanţează 20 de ore pe săptămână ("coşul elevilor"), în timp ce autorităţile locale acoperă restul. Autorităţile locale reprezintă singura sursă de finanţare pentru întreaga etapă a EICP în Danemarca, Croaţia, Polonia, Islanda şi Norvegia. Acestea reprezintă singura sursă de sprijin pentru structurile instituţionale destinate copiilor mai mici din Bulgaria, Republica Cehă, Letonia, România şi Slovacia, precum şi copiilor mai mari din Regatul Unit (Scoţia). În Germania, deşi landurile sunt implicate, autorităţile locale suportă majoritatea costurilor pentru EICP. În Suedia, EICP este, de asemenea, finanţată în principal de către autorităţile locale. Cu toate acestea, în Polonia, începând cu luna septembrie 2013, de la bugetul central a fost pusă la dispoziţie o subvenţie orientată către învățământul preşcolar.
 Autorităţile regionale joacă un rol important în finanţarea EICP în Germania, Spania, Italia şi Austria. În Belgia (Comunitatea franceză) şi Portugalia, regiunile cofinanţează EICP pentru copiii mai mici, în timp ce în Republica Cehă, regiunile sunt implicate în finanţarea învăţământului preşcolar. În Austria, guvernul regional stabileşte o alocare de bază pentru toate structurile publice şi private (subvenţionate de la buget) de EICP. Cea mai mare parte a costurilor sunt acoperite de către furnizor (autorităţile locale). 
3. Personal
Deseori, în cadrul aceleiaşi ţări, o serie întreagă de specialişti din diverse domenii sunt implicați zilnic în îngrijirea şi educaţia copiilor. În plus, personalul care îndeplineşte atribuţii similare poate, de asemenea, să aibă diferite tipuri de denumiri ale posturilor.  
În Franţa, majoritatea personalului din creşe (crèches) este compusă din asistente medicale auxiliare (auxiliaires en puériculture) cărora le este necesară doar o diplomă de învăţământ secundar superior. Cu toate acestea, aproape toate creşele de zi angajează, de asemenea, personal didactic – educatori pentru vârsta timpurie (éducateurs des jeunes enfants) şi asistente medicale (puéricultrices) care deţin o diplomă de licenţă. În Regatul Unit nu există un set unic al denumirilor posturilor ocupate de personalul care lucrează în structurile instituţionale dedicate vârstei timpurii. Cei mai generici şi mai binecunoscuţi termeni sunt cei de personal auxiliar pentru educaţia timpurie, asistente medicale pentru creşe (formare la nivel de ISCED 3) şi asistent pentru creşe care nu necesită o calificare formală. Totuşi, sunt folosite şi alte denumiri ale posturilor, precum practicieni în domeniul educaţiei timpurii, educatori pentru vârsta timpurie, profesori pentru perioada formării de bază şi asistenţi preşcolari, titularii acestora având diverse calificări. 

În ciuda acestor diferenţe, tipurile de personal pentru EICP aflat în contact în mod regulat şi direct cu copiii sunt grupate în trei categorii principale: personal didactic, personal de îngrijire şi personal auxiliar.

Personalul didactic cuprinde profesori, pedagogi, educatori. În mod obişnuit, personalul didactic are o calificare de nivel terţiar în domeniul educaţiei, aceştia având principala responsabilitate pentru educaţia şi îngrijirea unui grup de copii în cadrul unei structuri instituţionale destinate EICP. De obicei, sarcinile lor includ proiectarea şi furnizarea în condiţii de siguranţă a unor activităţi adecvate nivelului de dezvoltare, în conformitate cu curricula sau programele relevante. Aceştia oferă oportunităţi de exprimare creativă prin artă, teatru, jocuri şi muzică. În unele ţări, personalul din această categorie poate aplica pentru poziţii de conducere ca manageri, coordonatori sau conducători ai structurilor instituţionale.
În anumite ţări sunt utilizate două denumiri diferite pentru a distinge între personalul similar care lucrează în structuri instituţionale diferite: „educatori” este termenul folosit adeseori pentru cei care lucrează cu copii mai mici în cadrul structurilor instituţionale de îngrijire de zi, în timp ce termenul de „profesori” este folosit în structurile instituţionale preşcolare (în Grecia, Franţa şi Italia). Cu toate acestea, în timp ce în Grecia durata instruirii iniţiale a educatorilor şi a profesorilor este aceeaşi (având conţinut diferit), în Franţa şi în Italia durata calificării pentru profesori este mai mare. 

Personalul didactic este disponibil în cadrul structurilor instituţionale pentru copiii mai mici în două treimi din numărul ţărilor analizate în Raportul Comisiei Europene şi, în toate ţările, în structurile instituţionale pentru copiii mai mari. Într-o treime din numărul ţărilor analizate, doar personalul didactic lucrează în mod direct cu copiii mai mari. Raportul Comisiei Europene prezintă detaliat şi alte analize privind participarea şi procesele de predare în cadrul structurilor EICP.
Cu scopul de a diversifica forţa de muncă în domeniul EICP, Germania, Austria şi Norvegia au dezvoltat măsuri speciale axate pe creşterea nivelului de ocupare a bărbaţilor în acest sector. De exemplu, Germania a înfiinţat un program naţional denumit „Mai mulţi bărbaţi în centrele de EICP” (Mehr Männer in Kitas). Structurile de EICP care iau parte la program explorează diferite modalităţi de a atrage bărbaţi către acest sector prin îmbunătăţirea imaginii profesiei, prin sprijinirea bărbaţilor care doresc să devină educatori şi prin crearea de noi rute de acces către această profesie. Începând cu anul 2008, Austria a introdus la nivel naţional „Ziua băieţilor”, care se sărbătoreşte în fiecare an, cu rolul de a promova carierele sociale în rândul bărbaţilor, inclusiv în domeniul educaţiei. De asemenea, Norvegia implementează un proces de discriminare pozitivă în favoarea bărbaţilor care aplică pentru locuri de muncă în sistemul de EICP.

FRANŢA

Preluarea/înscrierea copiilor cu vârste sub 3 ani intră doar ocazional în responsabilitatea Departamentului pentru Educaţie Naţională. În fapt, numai copiii care au împlinit vârsta de 2 ani pot fi înscrişi în structuri de învăţământ pre-elementare (grădiniţe) aflate sub autoritatea Ministerului Educaţiei, dar numai în condiţiile în care există locuri (în mod normal, la grădiniţe pot fi înscrişi copii cu vârste între 3 şi 6 ani). Numărul de locuri este stabilit de autorităţile locale, care sunt responsabile cu organizarea şi funcţionarea grădiniţelor.
Copiii cu vârste de 0-3 ani pot fi înscrişi în alte structuri sau servicii de îngrijire care nu fac parte din sistemul educaţional.

Centrele de îngrijire colectivă (créches) sunt organizate şi conduse, în general, de autorităţile locale sau de organizaţii non-profit. Există, totodată, serviciile de îngrijire individuală (asistenţi de creşă/maternali). Spre deosebire de grădiniţe, accesul în astfel de structuri presupune costuri pentru familii, calculate în funcţie de venitul lunar al acestora (în cazul creşelor) sau negociate cu asistentul individual.

Franţa intenţionează să favorizeze libertatea de alegere a părinţilor pentru creşterea copiilor sub 3 ani, aceştia urmând să opteze între oprirea temporară a lucrului, norma întreagă sau normă redusă. În acest scop, părinţii beneficiază de beneficii şi deducţii fiscale pentru costurile de îngrijire a copilului, precum şi de structuri de îngrijire a copilului cu vârsta sub 3 ani finanţate integral de stat.
Creşele sunt structuri înfiinţate la iniţiativa autorităţilor locale (66% în 2010), a organizaţiilor non-profit (27%) sau a altor organisme precum Fondul de Alocaţii pentru Familii (CAF), corporaţii sau alţi angajatori (7%). În toate cazurile, înfiinţarea unei asemenea structuri presupune autorizarea din partea preşedintelui Consiliului Local şi a preşedintelui organismelor de opinie publică.
Îngrijirea şi supravegherea copiilor se realizează de o echipă multidisciplinară, alcătuită în special din educatori pentru copii de vârstă mică şi asistenţi de creşă, echipa fiind condusă de un medic, un asistent medical sau un educator specializat. Membrii echipei sunt remuneraţi de entitatea angajatoare (autorităţi locale sau organisme private). Contribuţia financiară a părinţilor este stabilită pentru fiecare structură în parte, calculându-se, de obicei, în funcţie de veniturile lunare şi numărul membrilor familiei. O mare parte din numărul creşelor primeşte subvenţii de la Fondul de Alocaţii pentru Familii (CAF)
 pentru acoperirea unei părţi din costurile de funcţionare a structurii. În completare, administratorul se obligă să calculeze contribuţia financiară a fiecărei familialii pe baza unei grile elaborate de CAF pentru întreg teritoriul francez continental. De exemplu, o familie cu un singur copil şi un venit net de 2000 euro lunar va avea de plătit 190 euro lunar pentru 160 de ore de îngrijire a copilului (8 ore pe zi/5 zile săptămânal).
În cadrul centrelor colective pentru îngrijirea copiilor cu vârste sub 3 ani, se face distincţia între:

1) Creşele de cartier tradiţionale, înfiinţate aproape de domiciliul copilului şi cu o capacitate de 60 de locuri pe unitate;

2) Mini-creşele, care primesc copiii în aceleaşi condiţii ca şi creşele de cartier, dar funcţionează în alte spaţii;

3) Creşele la locul de muncă al părinţilor, având orar adaptat programului de lucru al părinţilor. Capacitatea acestora este de 60 de locuri pe unitate.

4) Creşe parentale, gestionate chiar de către părinţi. Aceştia înfiinţează o asociaţie non-profit şi îngrijesc pe rând copii cu vârste sub 3 ani. Structura poate primi 20 de copii, în cazuri excepţionale  25 de copii, pe baza decizie preşedintelui Consiliului Local ca urmare a nevoilor familiilor.
Serviciile de îngrijire sau creşele familiale sunt asigurate de asistenţi de creşă acreditaţi de Consiliul general al departamentului de reşedinţă, care îngrijesc copii la propriul domiciliu o parte a zilei şi frecventează centrele colective pentru diverse activităţi. Aceştia urmează cursuri de instruire organizate de departamentul Protection Maternelle et Infantile
. PMI este condus de un medic şi include, în special, personal calificat în domeniile medical, paramedical, social şi psihologic. Acest tip de structură este condus de un colectiv similar celui din cadrul creşelor tradiţionale. Capacitatea acestora nu trebuie să depăşească 150 de puncte/locuri.
Asistenţii maternali
 sunt acreditaţi de departamentele teritoriale, sunt plătiţi direct de către părinţi şi trebuie să respecte numărul de copii specificat în acreditare, care este reînnoită la fiecare 5 ani. Îngrijirea se realizează la domiciliul copilului, iar asistentul maternal este platit conform negocierilor cu părinţii, dar salariul pe oră nu poate fi mai mic de 0,281 ori salariul minim pe economie pentru fiecare copil (de exemplu, în 2013, a fost 2,65 euro/oră).
În afara funcţiei de centre de ingrijire, misiunea educaţională a structurilor pentru copiii mici este recunoscută şi aplicată de profesionişti în domeniu: asistenţi maternali, psihologi, educatori, ajutaţi ocazional de personal medical. La acest nivel, educaţia nu reprezintă o nevoie de a furniza învăţătură sau instruire preşcolară, aşa cum este cazul în grădiniţei, ci sprijinirea copiilor în situaţii care pot contribui la procesul de învăţare timpurie şi la dezvoltarea independenţei psihomotorii. Activităţile educaţionale ale structurilor de primire pentru copii cu vârste sub 3 ani sunt elaborate de către şefii fiecărei unităţi. Aceste activităţi sunt prezentate în detaliu în cererile de acreditare înaintate Consiliului General al departamentului teritorial (această din urmă condiţie fiind necesară pentru deschiderea unităţii). Planul educaţional cuprinde, pe de o parte, obiectivele educaţionale (inducerea sentimentului de siguranţă; dezvoltarea independenţei, inteligenţei, personalităţii şi creativităţii; socializarea cu copii şi adulţi etc.), iar pe de altă parte, maniera concretă de zi cu zi în care aceste obiective vor fi atinse. În acest scop sunt stabilite: amenajarea şi utilizarea de spaţii; organizarea grupelor de copii; organizarea de activităţi zilnice în funcţie de dezvoltarea, nevoile şi vârstele copiilor; metodele de lucru şi obiectivele tuturor membrilor staff-ului; mijloacele şi condiţiile stabilite pentru respectarea poziţiei părinţilor în procesul educaţional etc.).

Nu există standarde referitoare la evaluarea copiilor cu vârste sub 3 ani, cu excepţia celor cu vârsta de 2 ani împliniţi, care sunt admişi în grădiniţe, care intră în subordinea Departamentului Educației Naționale.
Evaluarea centrelor colective pentru copii mici, în afară de grădinițe, vizează condiţiile de cazare, conformitatea cu standardele de sănătate şi siguranţă, numărul de copii implicaţi, dimensiunea structurii de primire, managementul şi calificările membrilor personalului. Verificarea este efectuată de către Protection Maternelle et Infantile (Protecţia mamei şi a copilului), departament aflat sub autoritatea preşedintelui Consiliului General, fără a avea însă competenţă în materie de învăţământ.
GERMANIA

În mod tradițional, în Germania, copiii cu vârsta sub 3 ani sunt îngrijiţi în Kinderkrippen (creşe), iar copiii care au împlinit vârsta de 3 şi până la începerea şcolii sunt înscrişi la grădiniță. În ultimii ani, acest profil al centrelor de zi s-a schimbat considerabil. 
Numărul de structuri care oferă îngrijire de zi pentru copii exclusiv de la vârsta de 3 ani până la împlinirea vârstei şcolare a scăzut, în timp ce tot mai multe structuri de îngrijire de zi pe diferite grupe de vârstă au fost înfiinţate. Unul dintre motivele care au condus la această schimbare a fost creşterea de unităţi pentru copii sub 3 ani, autorizate de către Federaţie, landuri şi autorităţile locale, de la care se aşteaptă să satisfacă cerinţele orientate, la nivel naţional, şi să asigure exercitarea dreptului legal la educație timpurie şi îngrijire într-un centru de zi, conform prevederii legală care a intrat în vigoare la 1 august 2013. Aceasta completează dreptul legal la îngrijire într-o unitate de zi pentru copii de la vârsta de 3 ani până la începerea şcolii, introdus în 1996. Intrarea în vigoare, în 2013, a acestei prevederi a dus la o creştere constantă a acestui tip de structuri destinate copiilor mici.
Potrivit Codului Securităţii Sociale VIII
, serviciile de îngrijire a copiilor pe timp de zi sunt menite să încurajeze dezvoltarea copilului într-un mediu responsabil şi independent al comunităţii. Mai mult, acestea au rolul de a sprijini şi completa educaţia din familie şi de a concilia părinţii în echilibrarea programului de muncă cu creşterea copilului. Această obligaţie include instruirea, educarea şi îngrijirea copilului în strânsă corelaţie cu dezvoltarea emoţională, socială, fizică şi mintală, incluzând, totodată, comunicarea unor reguli şi valori orientative. Procesul educaţional şi îngrijirea trebuie să fie adaptate individual fiecărui copil, în funcţie de vârstă, stadiu de dezvoltare, abilităţi, situaţia din familie, origine etnică etc. Potrivit cadrului legal comun al landurilor privind educaţia în centrele de zi pentru copiii mici, obiectivele educaţionale se focusează pe aptitudinile de comunicare şi dezvoltarea resurselor personale ale fiecărui copil.
Potrivit Constituţiei, ca parte a responsabilităţii pentru binele public, Federaţia are competenţă legislativă concurentă în domeniile care vizează copiii şi tineretul. Această competenţă este aplicabilă şi protecţiei copilului în centrele de îngrijire (creşe, grădiniţe etc.), aşa cum reiese din prevederile Codului Securităţii Sociale VIII; la nivelul landurilor, normele federale sunt completate, suplimentate şi extinse. Codul Securităţii Sociale VIII, adoptat în iunie 1990, a garantat, prin modificarea din 1999, dreptul fiecărui copil care a împlinit vârsta de 3 ani de fi înscris la grădiniţă.
Adoptarea, în 2008, a Legii privind protecţia copilului cu vârsta sub 3 ani
 a condus la extinderea treptată a acţiunilor de supraveghere şi îngrijire a copiilor mici. Într-o primă etapă, autorităţile în domeniu au fost obligate să crească numărul de locuri în centre de zi şi să primească în aceste unităţi copii cu nevoi de dezvoltare sau ai căror părinţi sunt şomeri, lucrează în condiţii grele sau urmează cursuri de formare profesională. La 1 august 2013, s-a trecut la a doua etapă: fiecare copil care a împlinit vârsta de 1 an are dreptul legal la un loc în centrele de îngrijire. Implementarea acestor prevederi şi finanţarea, potrivit Constituţiei, intră în sfera de competenţă a landurilor şi a autorităţilor locale, ca urmare a auto-guvernării locale.
Pe lângă creşele tradiţionale, există serviciile de îngrijire a copiilor cu vârste sub 6 ani, la domiciliu. Unul sau mai mulţi copii îşi petrec timpul sub supravegherea unui asistent maternal/supraveghetor la un anumit domiciliu sau apartament/casă închiriată în acest scop. În ultimii ani, ponderea serviciilor de îngrijire finanțate din fonduri publice a ajuns la 15,5% din numărul structurilor de zi pentru copiii cu vârsta sub 3 ani şi, prin urmare, a câştigat o importanţă tot mai mare.
Începând din 2005 au fost stabilite cerinţele minime pentru calificarea asistenţilor din serviciile de îngrijire la domiciliu. În vederea atingerii obiectivelor Programului de Acţiune privind îngrijirea de zi a copiilor (Aktionsprogramm Kindertagespflege
), în strânsă cooperare cu Federația, landurile, autorităţile locale şi organizaţiile non-profit, calitatea îngrijirii de zi a copiiilor trebuie să fie garantată şi îmbunătăţită, urmează să fie angajaţi mai muţi profesionişti în domeniu, infrastructura va fi extinsă şi va fi consolidat rolul parental. În acelaşi timp, prin Programul de Acţiune, Institutul German pentru Tineret (Deutsches Jugendinstitut
) a stabilit un curriculum de 160 de ore ca standard minim pentru formarea asistenţilor de îngrijire a copiilor. Pe lângă calificarea pe baza acestui standard, programul prevede, de asemenea, posibilitatea de a beneficia de educaţia continuă concomitent cu desfăşurarea activităţii la locul de muncă. 

ITALIA

Educaţia timpurie şi îngrijirea copiilor cu vârste sub 6 ani se realizează în două etape diferite.

Pentru copiii cu vârste între 0 şi 3 ani există creşele (Nidi d’Infanzia), care nu fac parte din sistemul de învăţământ, neintrând, aşadar, sub autoritatea Ministerului Educaţiei, Universităţilor şi Cercetării. Misiunea educativă a creşelor publice, spre deosebire de aspectul pur şi simplu utilitar al serviciilor cu care vin în întâmpinarea nevoilor familiilor, a fost reglementată prin Legea no.1044 din 1971
. Serviciile de îngrijire a copiilor mici sunt conduse direct de către municipalităţi, în conformitate cu criteriile generale definite la nivel regional. 

Creşele, destinate copiilor cu vârsta de până la 3 ani, presupun costuri ridicate de funcţionare şi, în consecinţă, impun cheltuieli semnificative pentru familii, deoarece acest serviciu se oferă în urma unei solicitări din partea familiei. Distribuţia creşelor pe teritoriul naţional nu este omogenă. De fapt, prezenţa lor în teritoriu depinde de politica locală, de iniţiativele luate de subiecţi privaţi sau asociaţii şi de companiile care oferă asemenea servicii pentru a satisface nevoile angajaţilor lor. 

Fiecare primărie este responsabilă cu organizarea serviciilor educaţionale oferite copiilor cu vârsta sub 3 ani, în conformitate cu regulamentele regionale. Prin urmare, la nivel naţional oferta variază. 

În general, creşele primesc copii cu vârste cuprinse între 3 luni şi 36 luni. Primăriile pot oferi, de asemenea, servicii de îngrijire pentru copiii cu vârsta de peste 3 luni, de obicei, în prezenţa părinţilor. Copiii pot fi grupaţi în funcţie de vârsta lor sau în grupuri mixte de vârstă. Raportul copii - educatori, precum şi dimensiunea minimă şi maximă a grupului sunt stabilite la nivel regional. 
În general, fiecare municipalitate întocmeşte un proiect educativ general, care este aplicat de fiecare creşă/grădiniţă în propriul plan educaţional. De obicei, aceste activităţi urmează o "rutină" constând în: jocuri, odihnă, mese etc. În plus, proiectele pot conţine activităţi care să implice familiile copiilor (de exemplu, bunici citind poveşti) sau alte activităţi educative (de exemplu, cele organizate de Asociaţia pentru animale de companie/terapie). 

Creşele au ca scop ajutarea familiilor în care ambii părinţi lucrează, dar şi oferirea unui serviciu educaţional complementar familiei copilului. Din această perspectivă, activităţile sunt menite să ajute la socializare şi să permită dezvoltarea capacităţii de învăţare a copiilor prin jocuri, fie individuale, fie în grupuri mici. 

În afară de creşele publice conduse direct de către primării, există mai multe instituţii private. Recent, din cauza lipsei de posturi disponibile în creşele publice, grădiniţele private sunt tot mai frecvente. De asemenea, sunt în curs de dezvoltare şi alte tipuri de servicii integrative: locurile de joacă pentru copii, centrele pentru copii şi familii; servicii de îngrijire la domiciliu, micro-creşe private de familie - în cazul în care un părinte, de cele mai multe ori mama, are grijă de mai mulţi copii la domiciliu.
POLONIA

Educaţia şi îngrijirea copiilor preşcolari în Polonia cuprinde două etape:
· Pentru copiii cu vârsta între 0-3 ani, în creşe (żłobki); începând cu anul 2011 s-au organizat cluburi pentru copii (Kluby Dzieciece) sau centre unde îngrijirea este asigurată de îngrijitori şi bone;
· Pentru copiii cu vârste de 3-5 ani, educaţia şi îngrijirea se face în grădiniţe (Przedszkole), clase de preşcolari din şcolile primare (oddziały przedszkolne) şi alte centre preşcolare.
Înainte de anul 2011, creşele erau singurele instituţii care furnizau servicii de educaţie şi îngrijire pentru copiii cu vârste de până la 3 ani. Acestea au funcţionat în cadrul sistemului de sănătate, şi, astfel, au fost considerate ca instituţii care furnizează servicii de asistenţă medicală, inclusiv de prevenţie şi îngrijire pentru copiii cu vârste între 0 şi 3 ani, în timpul programului de lucru al părinţilor sau tutorilor. În prezent, instituţiile de îngrijire pentru copiii cu vârste de până la 3 ani se află sub autoritatea Ministerului Muncii şi Politicii Sociale. 
Îngrijirea este oferită în creşe pentru copii cu vârste începând de la 20 de săptămâni şi în cluburile copiilor destinate celor care au împlinit vârsta de 1 an. Îngrijirea poate fi furnizată până la sfârşitul anului şcolar în care copilul împlineşte vârsta de 3 ani sau până la vârsta de 4 ani în cazul în care este imposibil sau dificil pentru copil să participe la educaţia preşcolară. În cazul copiilor care au împlinit vârsta de 3 ani şi frecventează o creşă sau un club pentru copii ori sunt supravegheaţi de un îngrijitor de zi, părinţii acestora sunt obligaţi să furnizeze instituţiei de îngrijire a copiilor în cauză o declaraţie în care să descrie motivele pentru care copiii lor nu sunt în măsură să participe la educaţia preşcolară. 

În conformitate cu Legea educaţiei din anul 1991, învăţământul preşcolar este considerat primul nivel de educaţie şcolară. Instituţiile de învăţământ preşcolar din Polonia sunt frecventate de copiii care au împlinit vârsta de 3 ani şi până la începutul şcolii primare. De asemenea, este de menţionat faptul că termenul "învăţământ preşcolar" nu este adesea folosit în Polonia; cel mai popular termen este " învăţământ preşcolar şi educaţie" (przedszkolne wychowanie). 

Atribuţiile creşelor şi cluburilor de copii includ în special: furnizarea de servicii medicale în condiţii similare cu cele de la domiciliu; furnizarea de asistenţă medicală adecvată, servicii de îngrijire şi educaţie prin organizarea unor activităţi de joc cu elemente educative, ţinând cont de nevoile individuale ale copiilor; organizarea activităţilor educaţionale şi de îngrijire, care sunt ajustate la vârsta copiilor ţinând cont de nivelul de dezvoltare fizică şi psihologică.
Îngrijirea copiilor cu vârste între 0 şi 3 ani este reglementată de Legea pentru îngrijirea copiilor de până la 3 ani din 4 februarie 2011 (modificată în 2013). Acest act reglementează normele privind organizarea şi funcţionarea centrelor de îngrijire pentru copiii cu vârste între 0 şi 3 ani, condiţiile de furnizare a serviciilor, calificările persoanelor care furnizează îngrijiri, reguli de finanţare, precum şi modalităţile de control a condiţiilor şi calităţii serviciilor furnizate. Creşele şi cluburile pentru copii nu aplică orice plan de învăţământ. Sunt recomandate numai activităţile care au drept scop îngrijirea şi educaţia care implică jocuri cu elemente de educaţie, luând în considerare nivelul de dezvoltare fizică şi psihologică a copiilor şi vârsta lor. Personalul din creşe trebuie să coopereze cu părinţii în mod permanent, oferind informaţii despre realizările copiilor, problemele lor şi orice simptome îngrijorătoare legate de sănătatea lor.
Legea pentru îngrijirea copiilor cu vârste de până la 3 ani nu conţine prevederi referitoare la metodele de predare sau materialele didactice. Activităţile din creşe se bazează pe reglementările proprii de organizare, care definesc atribuţiile instituţiei, inclusiv cele legate de furnizarea serviciilor de îngrijire şi educaţie în condiţii sănătoase şi sigure, necesare dezvoltării copiilor; asigurarea meselor conform cu standardele de nutriţie; măsurile de prevenire a bolilor şi de promovare a sănătăţii; îngrijirea medicală. Materialele didactice sunt alese de către profesorii/îngrijitorii copiilor, luând în considerare nevoile de vârstă şi de dezvoltare ale copilului.
Serviciile de îngrijire pentru copii pot fi furnizate nu numai de creşe şi cluburi pentru copii, ci şi de îngrijitori sau bone. 

Un asistent maternal sau baby-sitter (opiekun dzienny) este o persoană fizică angajată de primărie. Aceasta din urmă acoperă costurile de asigurare pentru răspunderea civilă. Îngrijitorul oferă serviciile sale de îngrijire pentru copiii cu vârste între 20 de săptămâni şi 3 ani. Numărul maxim de copii în grija unui asistent maternal este în mod normal 5. Cu toate acestea, numărul maxim este redus la 3 atunci când grupul de copii include un copil cu vârsta sub 1 an sau are o dizabilitate ori necesită o îngrijire specială. Asistenţii maternali trebuie să aibă calificările necesare pentru a lucra în creşe sau unităţi de îngrijire, să ofere garanţii pentru îngrijirea copilului atunci când este cazul şi să dispună de spaţii adecvate care să asigure condiţii de siguranţă pentru copii. Primăria poate asigura spaţiul necesar asistenţilor maternali în care să-şi desfăşoare activitatea. Îngrijitorii care nu deţin calificările necesare trebuie să urmeze un curs specific. Îngrijitorul copilului cooperează,  totodată, cu părinţii, de exemplu, implicându-i în timpul orelor cu copiii lor. Consiliul local stabileşte salariul şi condiţiile de remunerare pentru îngrijitori. 
Bona (niania) este o persoană fizică angajată în baza unui contract scris, încheiat cu părinţii copiilor cu vârste de la 20 de săptămâni, având ca obiect furnizarea serviciilor de îngrijire. Asigurarea de sănătate şi celelalte contribuţii sunt acoperite parţial de Institutul de Asigurări Sociale (calculate pentru salariul minim) şi de către părinţii copilului (pentru un salariu mai mare decât cel minim).
SUEDIA

Parlamentul suedez şi Guvernul au stabilit obiectivele şi liniile directoare pentru învăţământul 

preşcolar şi şcolar prin Legea învăţământului şi Planul de învăţământ. Grădiniţele, clasele preşcolare şi centrele de recreere sunt reglementate de Legea învăţământului (Skollagen SFS 2010: 800), dar au planuri de învăţământ separate. 
Agenţia Naţională pentru Educaţie este autoritatea centrală administrativă ce are în subordine grădiniţele şi şcolile publice. Misiunea agenţiei este de a lucra în mod activ pentru realizarea obiectivelor. Municipalităţile şi şcolile independente sunt principalii organizatori din sistemul şcolar, alocând resurse şi organizând activităţi, astfel încât copiii să atingă obiectivele naţionale. Agenţia supraveghează, sprijină, urmăreşte şi evaluează şcoala, în scopul  îmbunătăţirii calităţii şi rezultatelor. 

Indiferent de locul în care trăiesc, toţi copiii trebuie să aibă acces în mod egal la sistemul public de învăţământ, inclusiv la cel preşcolar. Fiecare tip de şcoală trebuie să ofere o educaţie corespunzătoare indiferent de locul în care este furnizată. Municipalitatea este responsabilă pentru asigurarea unui loc într-o grădiniţă cât mai aproape posibil de domiciliul copilului. Municipalităţile nu sunt obligate prin lege să ofere transport preşcolarilor. Este respectat "principiul proximităţii" (närhetsprincip), ceea ce înseamnă că, unui copil trebuie să i se ofere un loc la o grădiniţă aflată cât mai aproape posibil de casa în care locuieşte. Daca un copil locuieşte mai aproape de o grădiniţă din altă municipalitate, acesta are  posibilitatea să meargă la acea grădiniţă, mai ales dacă nevoile speciale ale copilului ar fi mai bine îndeplinite la grădiniţa respectivă. Acestea ar putea fi: accesul la o grădiniţă unde se vorbeşte în limba maternă a copilului, dacă aceasta este o limbă oficială a minorităţilor suedeze; cazul în care copilul are nevoi educaţionale speciale, care nu pot fi îndeplinite la grădiniţa de reşedinţă; cazul în care părinţii copilului locuiesc în municipalităţi diferite. Municipalităţile din zonele rurale fac adesea aranjamente astfel încât copiii să poată merge la cea mai apropiată grădiniţă, indiferent de municipiu. În aceste cazuri, municipiul de reşedinţă compensează municipiul în care copilul frecventează grădiniţa. 

Case familiale de îngrijire pe timp de zi 

Îngrijirea pedagogică (Pedagogisk Omsorg) în centrele familiale de zi (Familjedaghem) sunt conduse de către asistenţii maternali în propriile case, care au grijă de copiii cu vârste între 1 şi 12 ani în timp ce părinţii lor lucrează sau studiază. Îngrijirea este reglementată de cap. 2 din Legea Educaţiei (Skollagen - SFS 2010: 800). Casele familiale de îngrijire pe timp de zi se află sub acelaşi tip de control şi evaluare ca şi grădiniţele (Förskola), deşi planul de învăţământ pentru grădiniţe nu se aplică, poate fi folosit totuşi ca un document de orientare pentru preşcolari. 

Orientările generale pentru activităţile care se desfăşoară în cadrul caselor familiale de îngrijire sunt emise de Agenţia Naţională pentru Educaţie Suedeză. În multe localităţi, aceste case de îngrijire  cooperează îndeaproape cu grădiniţele sau creşele deschise (în cazul în care părinţii sau însoţitorii copiilor iau parte la activităţile preşcolare alături de copii).
Creşele deschise
Creşele deschise (öppna förskolan) sunt, în principiu, destinate copiilor care nu participă la grădiniţe (förskola). Părinţii şi însoţitorii copiilor vin la creşa deschisă cu copiii lor ori de câte ori doresc. Copiii au posibilitatea de a participa la activităţile pedagogice de grup, de multe ori sub supravegherea unui profesor preşcolar. Scopul creşei deschise variază şi, uneori, activităţile se îndreaptă spre sprijinul social al copiilor şi / sau al familiilor acestora. 

În ultimii ani, numărul copiilor de imigranţi şi refugiaţi din grădiniţe a crescut. Multe municipalităţi sunt capabile să ajute copiii a căror limbă maternă nu este suedeză în învăţarea acesteia. Scopul este de a dezvolta bilingvismul activ şi crearea identităţii culturale duble a copilului. Aproximativ o treime din municipalităţi oferă lecţii de limbă maternă la domiciliu, copiilor care vorbesc o altă limbă decât suedeză. 

� http://eacea.ec.europa.eu/education/Eurydice/documents/key_data_series/166RO.pdf


� EICP - Acronim al sintagmei “Educaţia si ingrijirea copiilor preşcolari”


� https://webgate.ec.europa.eu/fpfis/mwikis/eurydice/index.php/France:Early_Childhood_Education_and_Care


� Organism de drept privat cu competenţă pe plan local, responsabil cu alocarea către persoane fizice a diverse ajutoare sociale oferite prin sistemul de asigurări sociale, în condiţiile legii. https://www.caf.fr/


� http://www.drees.sante.gouv.fr/la-protection-maternelle-et-infantile-pmi,1202.html


� Legea privind asistenţii maternali şi asistenţii familiali http://www.legifrance.gouv.fr/affichTexte.do?cidTexte=LEGITEXT000006051918&dateTexte=20080121


� https://webgate.ec.europa.eu/fpfis/mwikis/eurydice/index.php/Germany:Early_Childhood_Education_and_Care


� http://www.gesetze-im-internet.de/bundesrecht/sgb_8/gesamt.pdf


� http://www.bmfsfj.de/RedaktionBMFSFJ/Abteilung5/Pdf-Anlagen/kifoeg-gesetz,property=pdf,bereich=bmfsfj,sprache=de,rwb=true.pdf


� http://www.esf-regiestelle.eu/aktionsprogramm_kindertagespflege/index_ger.html


� http://www.dji.de/index.php?id=43264&no_cache=1&tx_solr%5Bq%5D=1417&f=2


� https://webgate.ec.europa.eu/fpfis/mwikis/eurydice/index.php/Italy:Early_Childhood_Education_and_Care


� http://www.edscuola.it/archivio/norme/leggi/l1044_71.html


� https://webgate.ec.europa.eu/fpfis/mwikis/eurydice/index.php/Poland:Early_Childhood_Education_and_Care


� https://webgate.ec.europa.eu/fpfis/mwikis/eurydice/index.php/Sweden:Early_Childhood_Education_and_Care

